**OBIECTIVUL GENERAL** al proiectului îl reprezintă racordarea UPT la o rețea internațională inovativă pentru dobândirea și validarea de competențe de către cca. 100 studenți prin învățarea la locul de muncă. Studenții vor fi implicați în proiecte reale generate de către firme cu potențial mare de inovație. Solicitările de la firme vor fi tratate prin crearea de echipe de 5-6 studenți din domenii de specializare diferite (unul sau mai multe domenii tehnice, management-marketing, comunicare), accentul punându-se pe crearea de competențe antreprenoriale și interdisciplinare. Validarea competențelor dobândite se va face cu sprijinul partenerilor transnaționali (din Finlanda și Ungaria) membri fondatori ai rețelei DEMOLA (http://www.demola.net/). Ca rezultat final al proiectului, UPT va fi integrată în această rețea internațională, care cuprinde cca. 40 universități din întreaga lume și peste 600 firme care oferă teme de lucru.

Scopul cererii de finanțare este de a sprijini derularea la nivel pilot a unui program DEMOLA în România, de a evalua și valida programul pilot, având drept scop final integrarea în rețeaua DEMOLA a UPT și a firmelor participante la proiect. Studenții incluși în programul pilot vor beneficia de o modalitate inovatoare de creare de competențe pentru piața muncii și de validarea acestora prin mijloace ICT.